**НАРОДНО ЧИТАЛИЩЕ “ДИМО ЦОНКОВ 1927” с. ЗВЕЗДИЦА, ВАРНА**

У С Т А В

НА НАРОДНО ЧИТАЛИЩЕ „ДИМО ЦОНКОВ 1927”

с. ЗВЕЗДИЦА, ВАРНЕНСКА ОБЛАСТ

Създадено през 1927г.от група ентусиасти, народно читалище “Димо Цонков 1927” с. Звездица допринася за духовното развитие и повишаване културата на живеещите в района на селото.

Г Л А В А П Ъ Р ВА

ОБЩИ ПОЛОЖЕНИЯ

Чл. 1. Читалището е традиционно самоуправляваща се българска културно-просветна организация, която изпълнява и държавни културно-просветни задачи. Изградено е и работи върху принципа на демократизма, доброволността и автономията.

Чл. 2. Читалището не е политическа организация. В неговата дейност могат да участват всички жители на селото без оглед на ограничения на възраст и пол, партийна, етническа и религиозна принадлежност.

Чл. 3. Читалището работи в тясно сътрудничество с детската градина, обществени и културни организации, извършващи обществена и културно-просветна дейност.

Чл. 4. Читалището поддържа отношения на сътрудничество и координация с държавните органи и организации, на които законите възлагат определени задължения.

Чл. 5. Читалището може да се сдружава с други читалища и организации.

Чл. 6. Читалище”Димо Цонков 1927” е юридическо лице с нестопанска цел. Представлява се от Председателя на ЧН / може + секретаря/.

Г Л А В А В Т О Р А

ЦЕЛИ И ЗАДАЧИ

Чл. 7. **Целите** на читалището са да задоволяват потребностите на населението, свързани с: развитие и обогатяване на културния живот;**социалната и образователна дейност на населението,** запазване на обичаите и традициите на българския народ, разширяване на знанията на гражданите и приобщаването им към ценностите и постиженията на науката, изкуството и културата, възпитаване и утвърждаване на националното самосъзнание, **осигурявяне на достъп до информация.**

Чл. 8. За постигане на **целите** си читалището извършва основни дейности, като:

1. Уреждане и поддържане на библиотека и читалня; **създаване и поддържане на електронни информационни мрежи.**

2. Развиване и подпомагане на любителското художествено творчество;

3. Организиране на школи, кръжоци, курсове, клубове, кино и видеопоказ, празненства, концерти и чествания; **и младежки дейности**

4. Събиране и разпространяване на знания за родния край;

5. Създаване и съхраняване на музейни **колекции**;

6. Извършване и на допълнителни дейности, подпомагащи изпълнението на основните им функции,**като консултанска, копирни услуги и други дейности незабранени от закона.Читалището не разпределя печалба.**

**7. Предоставяне на компютърни и интернет услуги.**

Чл. 9. Читалището няма право да организира или да предоставя **възмездно или безвъзмездно** имуществото си**:**

1. За хазартни игри и нощни заведения.

2. На религиозни дейности и на юридически лица с нестопанска цел на такива общности.

3. За постоянно ползване от политически партии и организации.

4. На председседателя,секретаря,членовете на настоятелството и проверителната комисия и на членовете на техните семейства.

Чл. 10. Читалището може да се **сдружава** за защита на своите интереси, за провеждане на съвместни дейности и инициативи.

Г Л А В А Т Р Е Т А

УЧРЕДЯВАНЕ НА ЧЛЕНСТВО

Чл. 11. Читалище „Димо Цонков” е учредено на общо събрание и може да прекрати своята дейност по решение на неговите членове.

Чл. 12. Читалище” Димо Цонков” придобива качеството на юридическо лице с вписването му в регистъра за организациите с нестопанска цел на Варненски окръжен съд.

Чл. 13. Членовете на читалището са индивидуални, колективни и почетни. Индивидуалните членове са български граждани. Те биват действителни и спомагателни :

1. действителните членове са лица,навършили 18 години,коитоучастват вдейността на читалището, плащат редовно определения по устава на читалището членски внос и имат право да избират и да бъдат избирани;

2. спомагателните членове са лица до 18 години, нямат право да избират и да бъдат избирани в читалищното настоятелство и проверителната комисия,имат съвещателен глас.

3. Колективните членове съдействат за осъществяване целите на читалищата, подпомагат дейностите, поддържането и обогатяването на материалната база и имат право на един глас. Колективни членове могат да бъдат:

а) професионални организации;

б) стопански организации;

в) търговски дружества;

г) кооперации и сдружения;

д) културно-просветни и любителски клубове и творчески колективи.

4. Почетни членове могат да бъдат български и чужди граждани с изключителни заслуги за читалището.

Чл. 14. Нови членове се приемат след подаване молба до ЧН и заплащане на членския внос, за което читалището издава необходимия документ и вписва желаещите в книгата на членовете.

Чл. 15. Членовете на читалище” Димо Цонков 1927” са длъжни :

1. Да спазват устава

2. Да плащат определения от читалищното настоятелство чл. внос

3. Да участват активно в дейността на читалището

 Чл. 16. Членството се прекратява:

1. доброволно, след подаване на молба до Настоятелството
2. чрез изключване от Общото събрание на членовете
3. при неплащане на членски внос
4. с изгубване на дееспособността на физическите лица
5. с прекратяване на юридическите лица
6. при смърт

Г Л А В А Ч Е Т В Ъ Р Т А

УПРАВЛЕНИЕ

Чл. 17. Висш орган на читалището е Общото събрание на неговите членове.

То :

1. Изменя и допълва устава;

2. Избира и освобождава членовете на настоятелството, проверителната комисия и председателя;

3. Приема вътрешните актове, необходими за организацията на дейността на читалището;

4. Изключва членове на читалището;

5. Определя основни насоки на дейността на читалището;

6. Взема решение за членуване или за прекратяване на членството в **читалищно сдружение**;

7. Приема бюджета на читалището;

8. Приема годишния отчет;

9. Отменя решения на органите на читалището;

10. Взема решение за прекратяване на читалището;

11. Взема решение за отнасяне до съда на незаконосъобразни действия на ръководството или отделни читалищни членове.

Решенията на общото събрание са задължителни за другите органи на читалището.

Чл. 18. Редовно общо събрание на читалището се свиква от настоятелството най-малко веднъж годишно. Извънредно общо събрание може да бъде свикано по решение на настоятелството, по искане на проверителната комисия или на една трета от членовете на читалището.

1. Поканата за събрание трябва да съдържа дневния ред, датата, часа и мястото на провеждането му и кой го свиква. Тя трябва да бъде получена **срещу подпис или връчена** не по-късно от 7 дни преди датата на провеждането. В същия срок на общодостъпни места трябва да бъде **залепена поканата** за събранието.

2. Общото събрание е законно, ако присъстват най-малко половината от имащите право на глас членове на читалището. При липса на кворум събранието се отлага с един час. Тогава събранието е законно, ако присъстват не по-малко от една трета от членовете .

3. Решенията по чл. 17, т. 1, 4, 10,и 11 се вземат с мнозинство най-малко две трети от всички членове. Останалите решения се вземат с мнозинство повече от половината от присъстващите членове.

Чл. 19./1 Изпълнителен орган на читалището е настоятелството, което се състои от седем члена, избрани за срок до 3 години. Същите да нямат роднински връзки по права и съребрена линия до четвърта степен.

Настоятелството провежда своите заседания най-малко един път на тримесечие. Ако възникнат въпроси за разглеждане се свиква и по-често.

Настоятелството работи при пълна гласност.

Чл. 19./2 Настоятелството:

1. Свиква общото събрание;

2. Осигурява изпълнението на решенията на общото събрание;

3. Подготвя и внася в общото събрание проект за бюджет на читалището и утвърждава щата му;

4. Подготвя и внася в общото събрание отчет за дейността на читалището **до 30** **март** **на** **следващата** **година**

5. Назначава секретаря на читалището и утвърждава длъжностната му характеристика;

6. Настоятелството взема решение ако присъстват най-малко трима члена

7. Взема решение за назначаване и освобождаване на работещите в читалището и за сключване на договори с физически и юридически лица;

8. Взема решение за стимулиране или наказание на работещите в читалището;

9. Внася предложение в кметството или в други ведомства за текущи и основни ремонти на читалищната сграда;

10. Открива и закрива самодейни колективи, школи и др. форми на работа.

Чл. 20. Секретарят на читалището е оперативен ръководител на щатния, административния и обслужващия персонал. Затова по право е член на настоятелството.

1. Секретарят е организатор, непосредствен участник и изпълнител на решенията на общото събрание;
2. Секретарят води кадровите дела, отговаря за изразходваните средства, носи материална отговорност за имуществото, подписва като втори подпис финансовите документи;
3. Отчита се за дейността си пред председателя и настоятелството.

4. **Представлява читалището заедно и поотделно с Председателя.**

**5.** Секретарят не може да е в родниниски връзки с членовете на настоятелството и на проверителната комисия по права и по съребрена линия до четвърта степен,както и да бъде съпруг/съпруга/на председателя на читалището.

Чл. 21. Председателят на читалището е член на настоятелството и се избира от общото събрание за срок до 3 години.

Председателят:

1. Организира дейността на читалището съобразно закона, устава и решенията на общото събрание;

2. Представлява читалището;

3. Свиква и ръководи заседанията на настоятелството и председателства общото събрание;

4. Отчита дейността си пред настоятелството;

5. Сключва и прекратява трудовите договори със служителите съобразно бюджета на читалището и въз основа решение на настоятелството.

Чл. 22. Проверителната комисия се състои от трима членове, избрани за срок до 3 години.

Членове на проверителната комисия не могат да бъдат лица, които са в трудовоправни отношения с читалището или са роднини на членове на настоятелството по права линия, съпрузи, братя, сестри и роднини по сватовство от първа степен.

Проверителната комисия осъществява контрол върху дейността на настоятелството , председателя и секретаря на читалището по спазване на закона, устава и решенията на общото събрание.

Проверителната комисия прави текущи годишни проверки за разходване на паричните средства и поддържане на материално-техническата база на читалището.

При констатирани нарушения проверителната комисия уведомява общото събрание на читалището, а при данни за извършено престъпление - и органите на прокуратурата.

**Чл. 22а.Членовете на Настоятелството,включително председателят и секретарят подават декларации за конфликт на интереси при условията и по реда на Закона за предотвратяване и разкриване на конфликт на интереси.**

Чл. 23. Не могат да бъдат избирани за членове на настоятелството и на проверителната комисия и секретари лица, които са осъждани на лишаване от свобода за умишлени престъпления от общ характер.

Г Л А В А П Е Т А

ИМУЩЕСТВО И ФИНАНСИРАНЕ

Чл. 24 . Имуществото на читалището се състои от барака, общинска собственост предоставена за безвъзмездно и вечно ползване на читалището, собствени и подарени технически средства, музикални инструменти и обзавеждане.

Читалището има предоставено право на ползване върху 30 дка земеделски земи в землището на с. Звездица, /протокол №1308/ 16.12.2003г. на Общинска служба ЗЕМЕДЕЛИЕ И ГОРИ гр. Варна/.

Чл. 25. Читалището набира средства от следните източници:

1. Членски внос;

2. Такси от курсове, школи, кръжоци и други;

3. Субсидия от държавния и общинските бюджети;

4. Наеми от движимо и недвижимо имущество;

5. Помощи от кооперации, стопански организации и фирми;

6. Дарения и завещания;

7. Други приходи.

Чл. 26. При недостиг на средства за ремонти и поддръжката на читалищната сграда средствата се осигуряват от Общинския съвет.

Чл.27 . Читалището не може да отчуждава недвижими вещи и да учредява ипотека върху тях. Движими вещи могат да бъдат отчуждавани или залагани **бракувани** **или** **заменени** **с** **по**-**доброкачествени** само по решение на настоятелството.

Чл. 28. Читалищното настоятелство изготвя годишния отчет за приходите и разходите, който се приема от общото събрание.Председателят представя Отчетът за изразходваните от бюджета средства в община Варна,**ежегодно до 31 март.**

Чл.29. Счетоводната отчетност се води в съответствие със закона за счетоводството и подзаконовите нормативни актове. Читалището притежава разплащателна сметка в РДСК, бул. **Владислав** **Варненчик** **53** в гр. Варна, №**BG21STSA93000005872092**, банков код **STSABGSF**. Регистрирано е в данъчна служба “Аспарухово” гр. Варна под № 1031022629 и **НАП** гр. Варна

Читалището има регистрация по БУЛСТАТ от 03.02.2004г.под №1133812 и индентификационен код 000084240,серия Ю

Г Л А В А Ш Е С Т А

ПРЕКРАТЯВАНЕ

Чл. 30. Читалището може да бъде прекратено по решение на общото събрание, вписано в регистъра на окръжния съд. То може да бъде прекратено с ликвидация или по решение на окръжния съд, ако:

1. Дейността му противоречи на закона, устава и добрите нрави;

2. Имуществото му не се използва според целите и предмета на дейността на читалището;

3. Налице е трайна невъзможност читалището да действа.

4. Е обявено в несъстоятелност.

ПРЕХОДНИ И ЗАКЛЮЧИТЕЛНИ РАЗПОРЕДБИ

1.Читалището има кръгъл печат с надпис:Народно читалище „ Димо Цонков 1927” с.Звездица, община Варна и разтворена книга по средата.

2. Празник на читалището е 19 октомври .

3. **Настоящият устав е приет на Общо събрание през 1996 г., допълнен, изменен и утвърден от членовете, присъствали на Общото събрание, проведено на 11.07.1997г. и 02.11.2006г. и Извънредно събрание от 27.01.2012г.**

Председател:

 /Станислава Христова/

**ОТЧЕТ**

 **за работата на НЧ „Димо Цонков 1927”**

 **за периода 2021 година**

Една многовековна нация като нашата, българската, е способна да оцелее през годините само ако съумее да съхрани духа, ценностите и идеалите си. Без своите морални и духовни опори народът не би могъл да преодолее хилядите перипетии по пътя си и въпреки трудностите, да запази себе си. Затова родолюбците открай време създават читалища и се занимават с дейност, съхраняваща традициите ни и насърчаваща културното развитие. Те се грижили да съхранят всички национални гордости и да съберат на едно място граденото през вековете. Събирали песни, предания, легенди и обичаи, предпазили ги от мощта на времето, за да стигнат те и до нас, новото поколение. Но дейността им се състояла не само в запазване на миналото, а и в граденето на бъдещето. И това ясно виждаме днес, 95 години след създаването на едно малко по размерите си читалище, но пазещо ревниво големи идеали. Хората, работили в него преди и тези, работещи в него сега, не са забравили задължението си да пазят фолклора и традициите, да се грижат за културното израстване на населението. Но най-голямата заслуга на читалището е, че се грижи младите хора да не забравят мястото от където са тръгнали, за да открият  по-лесно и пътя, по който да продължат напред. Чрез организирането на различни събития и чрез сформирането на групи и кръжоци децата се приобщават към родното и откриват красотата на истинското, българското. А веднъж докоснали се до него, не ще го забравят. Напротив – умни и добри хора, те ще продължат дейността на радетелите за запазване на културата или поне ще предадат ценностите си и на своите деца. Читалището е институцията, съхраняваща паметта на времето, подхранваща духа на настоящето и грижеща се за бъдещето на новото поколение. Спълна сила за този чисто български феномен важи максимата, че е храм, запазил цялата красота  и достойнство на нашия народ.

Измина още един отчетен период от живота и дейността на НЧ”Димо Цонков”. Няма друга културна и социална организация в нашето населено място, просъществувала толкова дълго време. Още от самото му създаване в него са членували най-будните звездичани. Целта и задачите на читалището винаги са били да задоволява потребностите на местното население, свързани с:

- развитие и обогатяване на културния живот, социалната и образователна дейност ;

- запазване на  обичаите и традициите на българския народ;

- разширяване на знанията на гражданите и приобщаването им към ценностите и постиженията на науката, изкуството и културата;

- възпитаване и утвърждаване на националното самосъзнание;

- осигуряване на достъп до информация;

 Съществена част от дейността на НЧ „Димо Цонков 1927” е

**Библиотечната дейност:**

Библиотеката е разположена на площ от 42 квадратни метра. Библиотечният фонд , наброяващ 8005 заглавия е подреден в няколко отдела: художествена литература за възрастни-наша и чуждестранна; детска и юношеска литература; обществени науки; криминалета; преживяно; любовна литература.

Книжният фонд непрекъснато се подновява и доокомплектова, доколкото това е възможно. Всички средства от събран членски внос , са използвани за рационално закупуване на нови интересни заглавия.

Закупена и дарена литература за последната година 270 заглавия. Бракувана литература - 36 заглавия. Периодичен печат , абониран в библиотеката са списание „Къща и градина” и в-к „Минаха години”

От 2009 година библиотеката стана член на Глобални библиотеки, което доведе до навлизане на нова техника - компютърна и размножителна

Това са :

5 броя компютърни конфигурации, мултимедия-1 брой, мултифункционално устройство/ ксерокс, скенер, принтер / Интернетът стана неотлъчна част от работата на библиотеката и читалището. Мултимедията присъства на много от читалищните мероприятия.

С наличната техника в библиотеката вече се предоставят административни, информационни и консултантски услуги на населението като:

- обявяване на свободни работни места от Държавно бюро по труда- Варна и различни фирми - информация за образователни институции - информиране на населението за предстоящи и минали събития изработване на CV.

-консулт и намиране на учебни материали за учащите се

-копирни услуги

През 2021 година броят на потребителите в библиотеката бяха 191

от тях деца и ученици 97 , възрастни 94

**Художествено- творческа дейност:**

Самодейни колективи

 В нашето читалище вече единадесет години работят два самодейни състава- смесена вокална група за обработен фолклор ” Зорница” с диригент Росица Малчева и танцова формация „Звездица с ръководител Магдалена Димитрова. От седем години функционира и се радва на голяма популярност-хоровод „Плеяди”, с ръководител Гергана Стефанова. Жителите на Звездица по традиция очакват с нетърпение изявите на Кукерската , Коледарската и Лазарската ни групи. Преди година и половина се създаде и детско танцово студио „Звездичка”. От година се радваме на изпълненията на мъжко трио „Феникс”. През 2021 г. стартира и детски клуб по спортни танци с ръководител Боян Кърлиев. Любителските колективи редовно участват в мероприятията, организирани от читалището и кметство Звездица. Многократно сме се включвали в концертни програми по покани от община Варна, от други читалища, от Общински съвет на пенсионерите и др. Всяка година изнасяме по два самостоятелни концерта на сцена „Раковина” в Приморски парк. Неотлъчна част от концертните изяви са индивидуалните изпълнители Гергана Стефанова, Добри Добрев, Велизар и Борис Димови, Росица Малчева.

**За съжаление, през изминалата година много прояви включени в план програмата ни не се осъществиха, поради** **епидемичната обстановка**. Успяхме да отпразнуваме Кукеровден, Денят на самодееца , Първи март-съвместно с ДГ“Зорница“, Трети март. Децата от ДГ“Зорница“ гостуваха в нашето читалище , като отбелязахме заедно Денят на книгата и авторското право. През изминалата година нашите лазарки се изявиха на едно чудесно тържество на площад „Галактика“, разпръсквайки красота младост и цвят. Поради обстановката в момента, те не посетиха домовете ни. Традиционната Великденска изложба бе отбелязана онлайн в страницата на читалището. Малки и големи се включиха и през 2021г. в инициативата „Засади дърво“ през м. април. В същия месец бе и участието на СВГ“Зорница“ на фолклорната надпревара в МОЛ Варна, където завоюваха първо място. За Денят на детето 1 юни се проведе в реновираната зала на кметството, организирахме тържество за децата от звездица, в което освен гостуващи участие взе и новосформираният наш детски клуб по спортни танци. Успешно проведохме ежегодния фестивал „Заедно на Еньовден“, по проект с финансовата подкрепа на Община Варна. С много положителни емоции бе участието на самодейните състави на НФФ „Шарено пиле петровско“ в с.Церова кория. Незабравима ще остане вечерта в хотелски комплекс „Поп Харитон“ край Дряново, където настроението и веселието бяха на максимум. През летния сезон, самодейците към читалището имаха два концерта на сцена „Раковина“ бурно аплодирани от варненската публика. СВГ“Зорница“ участва в МФФ „Тополи пее и се смее“, като отново се представи на изключително високо ниво и завоюва специалната награда на фестивала. На по-късен етап през месец октомври отбелязахме деня на пенсионера в новооткрития Екопарк“Звездица“. Със запомнящ се концерт на площад „Галактика“ отпразнувахме празника на селото и НЧ“Димо Цонков 1927“. По традиция почетохме и един от най-хубавите български празници-Денят на народните будители. През месец декември преди Коледа пред сградата на кметството, организирахме децата на Звездица, които украсиха Коледната елха и запалиха светлините. По традиция на Бъдни вечер с благословията на отец Добромир в храм „Св. Иван Рилски“, момчетата от Коледарската група поеха и посетиха домовете на звездичани.

**Школи, кръжоци, клубове по изкуствата**

През изминалата година значително бе увеличен състава на хоровод „Плеяди”. Под ръководството на Гергана Стефанова около 30 ентусиасти разучават български народни хора.

 Клуб **„Приятели на билката”** е ежегодно функционираща формация. От поколение на поколение се предават знания и познания за билките в България. Все повече участници се включват в брането на билки, направа на амулети , направа на венец и в празнуване на Еньовден.

 Ателие **„Фантазия и сръчност”** с ръководители Вяра Бенова и Дарина Калудова е вече на 8 години, и заслужено е оценявано от всички. Много интерес предизвикват: **Мартенската майсторилня**; **Великденската работилничка; Коледната ръкоделна; Ателието за** **кукерски маски, Ателие за декупажна техника**, а от тази година и **Кръжок по карвинг** .

През летния ваканционен период действа при голям интерес клуб **,,Усмивка за теб”**. Организират се походи, занимания на открито, игри и др., които приобщават децата на Звездица в една общност.

При особен интерес продължава да функционира и АРТ школа по рисуване и приложни техники с ръководител Венцислав Балабанов.

От тази година действа клуб по спортни танци с р-л Боян Кърлиев.

Читалището придоби голям опит в разработване и осъществяване на

**Инициативи и проекти за местно развитие.**

Всички празници- Бабинден, Трифон Зарезан, Кукеровден, Ден на самодееца, Лазаровден, Великден, Гергьовден, Еньовден, Празник на храм „Св. Иван Рилски”, Ден на Народните будители, Коледа и други се отбелязват с концерти и увеселения.

Активно се включваме в мероприятията на РБ,,П. Славейков”, като ежегодния ,,Маратон на четенето” и такива, свързани с детската книга и възпитанието на децата да четат. И отново със съжаление отбелязваме , че през изминалата 2021г., пандемията COVID 19 не ни позволи да осъществим това в пълен обхват.

**Социална дейност**

 Позитивното в работата на НЧ „Димо Цонков е, че то приобщава младите хора и подрастващите чрез изучаване и възпроизвеждане на традиционните български празници и обичаи. Това води до насърчаване на социалната промяна, разрешаване проблеми на човешките взаимоотношения и развитие на способностите .Забелязва се, че все повече семейства се включват в нашата дейност с децата и внуците си. През изминалата година обаче, контактите ни бяха предимно онлайн.

Приоритет в работата на читалищното настоятелство и работещите в читалището през отчетния период, е била задачата за участие с **проекти** **по различни оперативни програми**.

Имаме ежегодно одобрен за финансиране проект:

* Фестивал „Заедно на Еньовден”-отложен 2020г.
* Програма-„Българските библиотеки-съвременни центрове за четене и информираност“- отново одобрен и осъществен проект.

**Ремонтна дейност**

В тази година на отложени мероприятия и инициативи наблегнахме на ремонтните и реновиращи дейности. Закупихме ново LED осветление за библиотеката, което вече е монтирано. монтира. Закупихме и монтирахме стелажи в складовото помещение. Поръчани са две остъклени витрини за излагане на награди и грамоти. Периодично се закупуват с инструменти, материали и спомагателни средства за кръжоците и ателиетата.

Със собствени средства, подновихме санитарния възел, реновирахме част от библиотечните стелажи.

**Спортна дейност**

Може би в дейността на другите читалища няма такъв раздел. Но ние в началото на отчета споделихме, че задачата ни е да задоволяваме разнообразните потребности на местното население. Това наложи в плановете на читалището да бъдат предвидени все повече спортни мероприятия: турнир по **шахмат,** **тенис на маса, футбол и народна топка,щафетни игри, които са обединени под мотото”Звездица спортува”, Велокритериум**, който вече е част от календарния план на Дирекция „Спорт” на община Варна. Не мога да не спомена с гордост и умиление изпълненията на мажоретките старша възраст от СВГ’’Зорница”.

С всяка изминала година тези състезания стават все по- интересни и по- масови. Включват се деца от детската градина, ученици, майки, татковци, та дори и баби и дядовци. През изминалата година пак по обясними причини, масовият спорт в Звездица не се осъществи.

**Обучения през последната година**

Поради пандемичната обстановка, такива не бяха организирани.

Тази година НЧ,, Димо Цонков 1927” навършва 95 години. Време много, що се касае за години, но време малко, що се касае за традициите и историята на един край.

Ние, работещите в читалището сме щастливи и удовлетворени, че сме част от тази история и участници в традициите. И занапред ще влагаме всички свои сили, умения и знания за развитието на нашата народна институция. Искрено се надяваме, както досега, това да става с активната помощ на Вас, нашите всеотдайни самодейци, доброволци и финансовата подкрепа на община Варна. Най- много се надяваме, че тази злокобна пандемия ще има край , да бъдем здрави и живеем в мир!

 10.03.2022г. Председател: С. Христова

 **ПЛАН – ПРОГРАМА**

**за дейността на читалище„ Димо Цонков1927 ”с. Звездица**

 **за 2022 год**.

 **ул. „Феникс”№52 тел: 052 379-679 e-mail: chidico@abv.bg**

Читалище „Димо Цонков 1927” е единствената културна институция на територията на Звездица. Целта му е да задоволява всестранните потребности на населението, свързани с обогатяване и развитие на културния живот на селото; социална , културна, образователна и спортна дейност; запазване на традиции и обичаи- фолклор и нравствени ценности; разширяване на знанията на населението и приобщаването му към достиженията на науката; създаване на условия за изява на творческите способности на младото поколение; възпитаване и утвърждаване на националното самосъзнание; осигуряване на достъп до информация за населението.

През изминалата 2021 година, поради продължилата пандемия се осъществиха по- малко мероприятия, но надяваме се, 2022 година да сме здрави и да е по-благодатна за читалищната дейност. За постигане на целите , направленията, по които ще се осъществява дейността на НЧ” Димо Цонков 1927” през 2022 г са:

 **І. ПОДДРЪЖКА И РАЗВИТИЕ НА МАТЕРИАЛНО- ТЕХНИЧЕСКАТА БАЗА**

 Подмяна на осветителните тела в библиотеката. Закупуване имонтиране на шкафове и стелажи в помощната постройка. Доокомлектоване на носиите на самодейните състави. Закупуване на нови тонколони за мероприятията на читалището. Закупуване на инструменти и пособия за клубовете по интереси.

отговорник: секретарят срок: постоянен

**ІІ. ИНФОРМАЦИОННА И БИБЛИОТЕЧНА ДЕЙНОСТ**

1.Кандидатстване по проекти за закупуване на книги, обявени от Министерството на културата.

 отговорник: библиотекарят срок: постоянен

2. Закупуване на нови книги, съобразно нуждите на библиотеката и предпочитанията на читателите.

отговорник: библиотекарят срок: постоянен

3. Участие в национални инициативи за четене.

отговорник: библиотекарят срок: постоянен

4. „Книгата-знания, приключения и отдих”- гостуване на децата от предучилищната група на ДГ”ЗОРНИЦА” в библиотеката.

 отговорник: секретарят и библиотекарят срок:14.04.2022 г.

5.Ежегодно състезание по правопис и правоговор.

 отговорник: секретарят и библиотекарят срок:20.05.2022г.

6. Срещи с варненски писатели и актьори от Държавен куклен театър-Варна.

отговорник: секретарят срок:постоянен

7. Работа по Глобални библиотеки.

8. Участие в уебинари, поддържане на сайт и уебстраница.

 9. Участие в инициативите на РБ ,,Пенчо Славейков.”

отговорник: секретарят срок: постоянен

10.Постоянна справка за населението за свободни работни места от Бюрото по труда-Варна.

отговорник: секретарят срок: постоянен

**ІІІ.ХУДОЖЕСТВЕНО- ТВОРЧЕСКА ДЕЙНОСТ**

 Продължаване и обогатяване дейността и репертоара на читалищните колективи: Смесена вокална група за обработен фолклор „Зорница”, Танцов състав „Звездица”, Танцов клуб „Плеяди“, групата за народни танци при детска градина „Зорница” – „Зорнички „. Те ще участват в концерти и мероприятия, организирани от читалище „Димо Цонков”, кметство Звездица, община Варна и други структури. Ще имат готовност за участие в Национални и Международни фестивали.

 Участие на кукерската група във Варненсия карнавал-„Празник на маската, маскарадния и сценичния костюм и народната носия“ през м. април.

Участие на самодейните състави в ПФФ”Като жива вода”- гр. Суворово.

През месец юли СВГ „Зорница „ и ТС „ Звездица „ ще вземат участие в НФФ -с. Церова кория.

През месец октомври ТС „ Звездица „ ще се изяви за поредна година в Национален фолклорен конкурс „Созополска дъга”- гр.Созопол .

СВГ „Зорница“ ще участва на МФФ „ Капанска среща” гр. Разград .

Изява на детско вокално студио “Еридан“ в МФ“Морски звездички“, организиран от НЧ“Петко Славейков“.

Участие на ТС”Звездица” в ФП „Аспарухово пее и танцува”.

 През лятото ще изнесем два концерта на сцена „ Раковина ‘’.

Участие на СВГ”Зорница” в МФ”Листопад на спомените”.

Участие на СВГ”Зорница” във „Фестивал на виното и етносите” в Болград-Украйна, през месец ноември.

Изяви на самодейните колективи на ежегоден „Празник на виното” в МОЛ Варна.

При финансова възможност , и нормални пандемични условия международно участие в избрана дестинация.

отговорник: секретарят срок: постоянен

**Работа по ателиета и клубове:**

 Клуб за народни хора „Плеяди”- постоянно действащ

 Клуб „Фантазия и сръчност”- постоянно действащ

 Клуб „Приятели на билката” – летен сезон

 Клуб ,,Усмивка за теб” – летен сезон

 Дамски клуб „Плеяди” – постоянно действащ

 Група за народни танци при детска градина „Зорница „ – постоянно действащ .

 Клуб „ Приятели на книгата „ – постоянно действащ .

 Вокална школа „Еридан”- действаща от 2020г.

 Арт-школа по рисуване и приложни техники-действаща от 2020г..

 Детски клуб „Тимур“- действащ от 2020г.

Ателие по декупаж-новосформирано.

 Ателие по карвинг-новосформирано.

**ІV. СОЦИАЛНА И ОБРАЗОВАТЕЛНА ДЕЙНОСТ**

1.Участие в курсове и програми, организирани от Община Варна , Рекиц Варна и Министерство на културата.

2.Участие в обучителни семинари.

3.Организиране почистването на селото от доброволци.

4. Бране на билки.

5.Осигуряване на свободен достъп до информация, информационни услуги и Интернет на жителите.

отговорник: секретарят срок: постоянен

6. Провеждане на състезание по електронно четене, бърз и правилен набор на текст, сърфиране в мрежата и най- бързо намиране и решаване на тестове по класове.

отговорник: библиотекарят срок: м. Май

7. Системна информация от ТБТ – Варна, за свободни работни места.

 отговорник: секретарят срок: постоянен

8. Осигуряване на достъп до читалищни мероприятия и библиотеката на хора в неравностойно положение.

9. Разнос по домовете на литература на лежащо болни и хора в неравностойно положение.

**V. СЪБИТИЯ И ИНИЦИАТИВИ, ОРГАНИЗИРАНИ ОТ ЧИТАЛИЩЕТО**

1. **Нематериално културно наследство**

а/ празнуване на Бабинден;

б/ празнуване на Трифон Зарезан;

в/ празнуване на баба Марта , Деня на самодееца и Трети март;

г/участие на Варненския карнавал за маски, маскараден и сценичен костюм и народна носия;

д/ участие в Кукеровден /Сирни заговезни/;

е/ лазаруване;

ж/ празнуване на Великден /конкурс и изложба/;

з/ празнуване на Гергьовден; „Гергьовски люлки „

и/ тържество за 1юни-Ден на детето;

й/ изпращане на бъдещите първокласници от ДГ „ Зорница“;

к/ честване празник на храма, читалището и селото;

л/ честване Деня на християнското семейство заедно с детска градина „Зорница“;

м/отбелязване на Деня на Народните будители;

н/ коледуване и Коледно тържество;

о/честване на рождени дни и юбилеи на самодейците от НЧ“Д. Цонков“.

**2. Отбелязване на бележити празници и събития**

**3. Организиране на Шести фестивал „Заедно на Еньовден”**

**4. Младежки дейности и спорт**

 **Организиране на спортни състезания**:

а/ велокритериум „Звездица“;

б/ тенис на маса;

в/ футбол;

г/ народна топка;

д/ Спортен празник на селото –„Мама, татко, баба, дядо и аз“ .

**5. Походи и екскурзии**

**VI. УЧАСТИЯ НА ЧИТАЛИЩЕТО В ИНИЦИАТИВИ НА ДРУГИ ОРГАНИЗАЦИИ И ИНСТИТУЦИИ – СЪБОРИ И ФЕСТИВАЛИ**

1. Участия, съвместени с пенсионерски клуб Звездица.
2. Участия в мероприятия и концерти на община Варна.
3. Участия в регионални и национални фестивали и конкурси.
4. Участия в инициативи на ОИЦ –Варна.

**VII. СРЕДСТВА ЗА ОСЪЩЕСТВЯВАНЕ НА ДЕЙНОСТИ И МЕРОПРИЯТИЯ**

Дейността на НЧ ,,Димо Цонков 1927” винаги е била разнообразна, съобразена с традициите и обичаите, но и с новаторски идеи и мероприятия. Заложили сме собствени средства от порядъка на 6000,00лв. Те са крайно недостатъчни и се надяваме при нужда на допълнително финансиране от Община Варна , за материали за ателиетата, носии, нови книги , традиционни празници, изяви на самодейните колективи и спортни мероприятия.

09.11.2021г. Председател:

 с. Звездица /С. Христова/

 **ЧИТАЛИЩНО НАСТОЯТЕЛСТВО ПРИ НЧ”ДИМО ЦОНКОВ 1927’’**

**1.Станислава Христова Георгиева -Председател**

**2.Николета Асенова Иванова- член**

**3.Гергана Николова Стефанова-член**

**4.Милко Димов Калудов-член**

**5.Николинка Стойкова Димитрова-член**

**6.Снежа Димитрова Иванова-член**

**7. Ваня Димитрова Нейкова-член**

 **ПРОВЕРИТЕЛНА КОМИСИЯ**

**1.Розалина Тодорова Николова- -Председател**

**2.Христина Димова Костадинова-член**

**3.Красимира Господинова Стоянова-член**